Diari Oficial de la Generalitat Valenciana


Sumari del DOGV 9270, del 03-02-2022 (2022/797)

RESOLUCIÓ d'1 de febrer de 2022, de la consellera de Participació, Transparència, Cooperació i Qualitat Democràtica, per la qual s'acorda la posada en funcionament del Catàleg dels llocs i itineraris de la memòria democràtica de la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9270

Data del DOGV
:   03-02-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/797


Data del document
:   01-02-2022

Organisme emissor
:   Conselleria de Participació, Transparència, Cooperació i Qualitat Democràtica

Tipus de document
:   Resolució

Descriptors 

:   * Conselleria de Participació, Transparència, Cooperació i Qualitat Democràtica

RESOLUCIÓ d'1 de febrer de 2022, de la consellera de Participació, Transparència, Cooperació i Qualitat Democràtica, per la qual s'acorda la posada en funcionament del Catàleg dels llocs i itineraris de la memòria democràtica de la Comunitat Valenciana. [2022/797]  
La Llei 14/2017, de 10 de novembre, de la Generalitat, de memòria democràtica i per a la convivència de la Comunitat Valenciana (en endavant Llei 14/2017), recull com a objectiu general de les polítiques públiques la recuperació, protecció i conservació de la memòria democràtica valenciana i el reconeixement i reparació i garantia de no repetició de les víctimes.  
El títol III de la Llei 14/2017, es refereix al dret a la memòria democràtica valenciana com a garantia de no repetició. En aquest sentit la llei pretén impulsar una política pública de memòria orientada a la consolidació dels valors d'una convivència democràtica en l'estat de dret com a eina per a tractar d'evitar que es repetisquen aquests fets. A més d'iniciatives memorialistes en matèria de documentació, testimoniatges, accions institucionals i socials, es pretén reforçar les funcions d'investigació, pedagogia i divulgació per a la formació d'una memòria crítica i democràtica.  
El capítol segon, articles 20 a 27, regula els llocs i itineraris de la memòria democràtica valenciana. De conformitat amb l'article 20, tindran consideració de llocs de la memòria democràtica de la Comunitat Valenciana aquells espais, immobles o paratges que es troben en aquesta i revelen interés per a la comunitat autònoma, per haver-s'hi desenvolupat fets de singular rellevància per la seua significació històrica, simbòlica o per la seua repercussió en la memòria col·lectiva de la lluita dels valencians i valencianes pels seus drets i llibertats democràtiques en el període que abasta des de la proclamació de la II República Espanyola, el 14 d'abril de 1931, fins a l'entrada en vigor de l'Estatut d'Autonomia de la Comunitat Valenciana, el 10 de juliol de 1982. Així mateix, es denominaran itineraris de la memòria democràtica de la Comunitat Valenciana els conjunts formats per dos o més llocs de la memòria democràtica de la Comunitat Valenciana que coincidisquen en l'espai i tinguen criteris interpretatius comuns de caràcter històric o simbòlic, sense perjudici que concórreguen altres valors rellevants de caràcter arquitectònic, paisatgístic o de tipus ambiental, etnogràfic o antropològic.  
D'altra banda, la Llei 14/2017 crea el Catàleg de llocs i itineraris de la memòria a fi d'inscriure-hi aquells espais, immobles o paratges que reunisca les característiques definides en l'article 20 i els procediments de la seua inscripció, modificació i cancel·lació de la inscripció, així com estableix els efectes de la inscripció, les obligacions que comporta per a les persones propietàries, titulars de drets o simples posseïdores, així com el règim jurídic de protecció i conservació del lloc. Finalment, per a la posada en valor dels llocs i itineraris i la seua adequada interpretació i difusió s'articula la previsió de mesures de foment en relació amb aquests.  
Així les coses, l'inici dels procediments dirigits a la declaració i inscripció dels llocs i itineraris de la memòria democràtica de la Comunitat Valenciana, requereix l'adopció d'una sèrie de mesures organitzatives dirigides a la posada en funcionament del Catàleg dels llocs i itineraris de la memòria democràtica de la Comunitat Valenciana, a fi de garantir l'eficàcia i seguretat jurídica de les inscripcions que es realitzen.  
  
De conformitat amb els antecedents anteriors, en virtut del que es disposa en l'article 45 de la Llei 39/2015, d'1 d'octubre, del procediment administratiu comú de les administracions públiques, i en exercici de les funcions atribuïdes a la Conselleria de Participació, Transparència, Cooperació i Qualitat Democràtica, d'acord amb els articles 155 del Decret 105/2019, de 5 de juliol del Consell, en relació amb l'article 28 i 70 de la Llei 5/1983, de 30 de desembre, del Consell, i disposició transitòria primera de la Llei 14/2017, resolc:  
  
Primer  
Acordar la realització de tots els actes i tràmits que siguen necessaris per a la posada en funcionament del Catàleg dels llocs i itineraris de la memòria de la Comunitat Valenciana a fi d'inscriure-hi espais, immobles o paratges que tinguen les característiques definides en l'article 20 de la Llei 14/2017, de 10 de novembre, de memòria democràtica i per a la convivència de la Comunitat Valenciana.  
  
Segon  
La posada en funcionament del Catàleg de llocs i itineraris de la memòria democràtica de la Comunitat Valenciana es realitzarà mitjançant la corresponent aplicació informàtica la qual, en tot cas, tindrà en compte el següent:  
a) Cada lloc o itinerari de la memòria que s'hi inscriga haurà de tindre el foli o fitxa registral corresponent.  
b) En el foli o fitxa registral s'haurà de preveure l'anotació de les dades següents:  
- Resolució d'inici del procediment i resolució de declaració i inscripció i l'ordre d'aquesta, així com les seues modificacions.  
- Senyalització de la seua ubicació territorial, descripció de les seues característiques identificatives i de les mesures provisionals, cautelars i definitives adoptades en relació amb aquest.  
- Inscripció de les transmissions i intervencions que afecten el bé i de tots els actes administratius l'afecten.  
- La classificació dels béns, diferenciant els llocs de la memòria dels itineraris de la memòria i la seua tipologia com a llocs i itineraris de la memòria de la Segona República, llocs i itineraris de la memòria de la Guerra Civil i la repressió del final de la guerra, llocs i itineraris de la memòria de la repressió de la Dictadura, de l'exili republicà, de la deportació, i dels llocs dedicats a assemblees, vagues, reunions i resistència fins a 1982. En tots els casos es farà constar el paper destacat de les dones.  
  
Tercer  
El Catàleg de llocs i itineraris de la memòria democràtica de la Comunitat Valenciana serà públic i estarà disponible per a la seua consulta en la pàgina web de la Conselleria de Participació, Transparència, Cooperació i Qualitat Democràtica.  
  
Quart  
Correspon a la Direcció General de Qualitat Democràtica, Responsabilitat Social i Foment de l'Autogovern, la formació, conservació, permanent actualització i divulgació del Catàleg de llocs i itineraris de la memòria democràtica de la Comunitat Valenciana, incloses les facultats d'incoar, tramitar i proposar la resolució dels procediments de declaració i inscripció, així com en relació amb la seua modificació i cancel·lació, d'acord amb el que estableix la disposició transitòria primera de la Llei 14/2017.  
  
Cinqué  
La present resolució serà objecte de publicació en el Diari Oficial de la Generalitat Valenciana, de conformitat amb el que estableix l'article 45.1 de la Llei 39/2015, d'1 d'octubre, del procediment administratiu comú de les administracions públiques.  
  
Contra aquesta resolució, que posa fi a la via administrativa, es podrà interposar recurs contenciós administratiu en el termini de dos mesos, comptats des de l'endemà de la publicació, davant el Tribunal Superior de Justícia de la Comunitat Valenciana, de conformitat amb el que estableixen els articles 114 i 115 de la Llei 39/2015, d'1 d'octubre, del procediment administratiu comú de les administracions públiques, així com els articles 14.2 i 46 de la Llei 29/1998, de 13 de juliol, reguladora de la jurisdicció contenciosa administrativa. No obstant això, podrà interposar-se potestativament recurs de reposició davant el mateix òrgan que va dictar l'acte contra el qual es recorre, en el termini d'un mes, comptat des de l'endemà de la publicació, o qualsevol altre recurs que estime procedent per a la defensa dels seus interessos.  
  
València, 1 de febrer de 2022.- La consellera de Participació, Transparència, Cooperació i Qualitat Democràtica: Rosa Pérez Garijo.